11. รายการระหว่างกัน

บริษัทฯได้ทำสัญญาเช่าอาคารพื้นที่ 640 ตารางเมตร พร้อมที่จอดรถจากบริษัท โลหการไทย จำกัด
ซึ่งเป็น Holding Company ถือหุ้นของบริษัทฯ ณ วันที่ 28 กุมภาพันธ์ 2549 จำนวน 41.89%
ของจำนวนหุ้นทั้งหมด โดยมีกรรมการร่วมกับบริษัทฯ เพื่อใช้เป็นที่ตั้งและสำนักงานของบริษัท
อายุสัญญาเช่าคราวละ 1 ปี ในอัตราค่าเช่าเดือนละ 80,000 บาท
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปที่ตกลงกัน

บริษัทฯ มีสัญญารับความช่วยเหลือทางเทคนิค กับ Mitsubishi Aluminum Co., Ltd.
ซึ่งถือหุ้นของบริษัทฯ ณ วันที่ 28 กุมภาพันธ์ 2549 จำนวน 13.39% ของจำนวนหุ้นทั้งหมด
เพื่อรับการถ่ายทอดความรู้ทางด้านเทคนิคให้กับบริษัทฯ สัญญาอายุ 10 ปี นับแต่วันที่ 21 ธันวาคม
2538 และทาง Mitsubishi Aluminum Co., Ltd.
ได้จัดผู้ชำนาญทางเทคโนโลยีด้านการผลิตมาประจำที่โรงงานของบริษัทฯ ทั้งนี้
บริษัทจะต้องจ่ายค่าตอบแทนการถ่ายทอดเทคนิคเป็นมูลค่า 205,000,000 เยน หรือ ประมาณ
51.88 ล้านบาทโดยแบ่งจ่ายเป็น 7 งวด ในระหว่างปี 2546
บริษัทได้ชำระเงินดังกล่าวแล้วทั้งจำนวน นอกจากนี้บริษัทฯ
ได้มีข้อตกลงรับความช่วยเหลือทางเทคนิค (เพิ่มเติม) ในส่วนการปรับปรุงคุณภาพของสินค้า
เป็นเวลา 12 เดือน โดยบริษัทฯ จะต้องจ่ายเงินค่าตอบแทนอีก เดือนละ 500,000 บาท
นับแต่เดือนพฤศจิกายน 2547 เป็นต้นไป และมีการต่ออายุสัญญาออกไปถึงเดือนมิถุนายน 2549
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปที่ตกลงกัน

บริษัทฯ ได้มีข้อตกลงกับผู้ถือหุ้นกลุ่ม Mitsubishi ซึ่งประกอบไปด้วย Mitsubishi Aluminum
Co., Ltd., Thai-MC Co., Ltd. และ Mitsubishi Corporation
โดยมีสาระสำคัญว่าบริษัทฯ แต่งตั้งให้ Mitsubishi Aluminum Co., Ltd. และ Thai-MC
Co., Ltd. หรือ ผู้ที่ Mitsubishi Aluminum Co., Ltd. และ Thai-MC Co., Ltd.
ได้แต่งตั้งที่มีความเหมาะสมให้เป็นผู้จัดจำหน่ายผลิตภัณฑ์ ซึ่งปัจจุบันได้แต่งตั้ง MALC Thai Co.,
Ltd. เป็นผู้จัดจำหน่ายเพื่อเป็นการขยายฐานการขายสินค้า
(วัสดุที่ยังไม่ได้เคลือบและที่เคลือบแล้ว) โดยเฉพาะอย่างยิ่งฐานลูกค้าญี่ปุ่น ซึ่งบริษัทฯ
มีฐานะเป็นผู้ขาย ผู้จัดจำหน่ายมีฐานะเป็นผู้ซื้อ (ไม่ได้เป็นตัวการหรือตัวแทนของกันและกัน) บริษัทฯ
จะขายผ่านผู้จัดจำหน่ายไปยังลูกค้า และส่งมอบสินค้าให้ลูกค้าตามใบสั่งของผู้จัดจำหน่าย ที่บริษัทฯ
ยอมรับเงื่อนไขการค้าโดยทั่วไปเป็นครั้ง ๆ ไป สัญญามีอายุ 10 ปี นับแต่วันที่ 21 ธันวาคม 2538
ขณะนี้อยู่ในระหว่างการเจรจาต่อสัญญาออกไปอีก 10 ปี
โดยในระหว่างนี้ได้มีการต่ออายุสัญญาชั่วคราวออกไปถึงเดือนมิถุนายน 2549

บริษัทฯ ได้ทำสัญญาเช่าที่ดินด้านข้างและด้านหน้าของที่ดินบริเวณโรงงานของบริษัทฯ รวมเนื้อที่ 9
ไร่ จากนางนิดา ชิตานนท์ ซึ่งถือหุ้นของบริษัทฯ ณ วันที่ 28 กุมภาพันธ์ 2549 จำนวน 2.49%
ของจำนวนหุ้นทั้งหมด และในฐานะเจ้าของกรรมสิทธิ์รวม เพื่อใช้เป็นที่ตั้งอาคาร เก็บวัสดุ อุปกรณ์
เศษวัสดุเหลือใช้ อาคารที่พักพนักงาน และที่จอดรถ อายุสัญญาเช่าคราวละ 1 ปี
ในอัตราค่าเช่าเดือนละ 60,000 บาท
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปที่ตกลงกัน

บริษัทฯ ได้ซื้อเสาเข็มพร้อมบริการตอกจากบริษัท ยูไนเต็ดคอนสตรัคชั่นแมติเรียล จำกัด
ผู้ผลิตเสาเข็มโดยมีกรรมการร่วมกับบริษัทฯ
เพื่อใช้เป็นฐานรากของอาคารและเครื่องจักรเป็นครั้งคราวตามความจำเป็น
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปที่ตกลงกัน

บริษัทฯ ได้ว่าจ้างบริษัท นิติคาสติ้ง จำกัด ผู้รับจ้างผลิตงานเหล็ก โดยมีกรรมการร่วมกับบริษัทฯ
ให้ผลิตวัสดุใช้สิ้นเปลืองที่จำเป็น
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปที่ตกลงกัน

บริษัทฯ ได้ซื้อวัสดุใช้สิ้นเปลือง (ถุงมือ ผ้าปิดจมูกฯ) จากบริษัท สิริหทยานนท์ จำกัด
ผู้จำหน่ายวัสดุใช้สิ้นเปลือง โดยมีกรรมการร่วมกับบริษัทฯ ตามความจำเป็น
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปเทียบเคียงราคาตลาด

บริษัทฯ ได้จำหน่ายสินค้าให้กับบริษัท ไทยรีฟริเจอเรชั่น คอมโพเน้นท์ จำกัด ผู้ผลิตอุปกรณ์ตู้เย็น
ตามคำสั่งซื้อ โดยมีกรรมการร่วมกับบริษัทฯ
ซึ่งเป็นไปตามการดำเนินธุรกิจปกติและเงื่อนไขการค้าโดยทั่วไปเทียบเคียงราคาตลาด

( ดูงบดุลและหมายเหตุประกอบงบการเงินประกอบ )